**ANEXĂ**

**Proiect**

**Conceptul**

**Programului Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025**

*Programul Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025,* definește politica de stat a Republicii Moldova în domeniul educației lingvistice, descrie mecanismul de realizare a acesteia și precizează impactul așteptat asupra societății și a statului.

**Denumirea documentului** – *Program Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025*.

**Tipul documentelor de politici publice** – Program.

*Programul Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025*, este un program strategic, pe termen mediu, care definește politica de stat a Republicii Moldova în domeniul promovării limbii române, în vederea eficientizării studierii limbii române în instituțiile de învățământ de orice nivel, ridicarea nivelului de cunoaștere a limbii române de către cetățenii Republicii Moldova din diverse domenii, reprezentanți ai minorităților naționale, precum și integrarea socio-lingvistică a alolingvilor prin crearea de șanse egale pentru inserția socială, realizarea personală și profesională. *Programul* menționat supra va contribui la implementarea *Strategiei de consolidare a relațiilor interetnice în Republica Moldova pentru anii 2017-2027*, domeniul 3.2. Limba ca mijloc de integrare: politicile privind limba de stat și limbile minoritare.

**Problema abordată**

Fundamentul durabil al unei societăți democratice rezidă în progresul multilateral social-economic şi social-etnic, în condiţiile tranziţiei şi integrării în comunitatea internaţională şi cea europeană pe principiile concordiei interetnice, păcii civice, priorităţii drepturilor omului şi echităţii sociale, înnoirii spirituale şi purificării morale a personalităţii. Tendințele de dezvoltare a diversității lingvistice, multilingvismul ca trăsătură a viitorului, sistemele globale de schimb de informații, integrarea economică în lumea de astăzi creează premise pentru dezvoltarea lingvistică. Conform gândirii secolului XXI, fiecare limbă este o moștenire culturală unică a omenirii, baza identității etnice. Diversitatea lingvistică și culturală este bogăția umanității și civilizației. Limbile nu mai sunt percepute doar ca un cod de comunicare, ci ca un depozitar al tradițiilor culturale, baza identității naționale. Prin urmare, orice limbă are un loc în sistemul valorilor umane și fiecare limbă este recunoscută ca o valoare de păstrat, indiferent de numărul de vorbitori și de valoarea ei economică.

Conservarea și dezvoltarea limbii este, astăzi, un imperativ al timpului. Necesitatea ridicării nivelului de cunoaștere a limbii de stat este recunoscută ca o sarcină importantă în toate țările lumii. Prin urmare, Republica Moldova trebuie să dezvolte politici lingvistice consecvente și să ia măsuri specifice pentru păstrarea și dezvoltarea limbii de stat.

Documentele de reglementare a politicii lingvistice de stat sunt o parte necesară a strategiei de politică internă în Republica Moldova pentru promovarea calității lingvistice și competitivității limbii române, pentru asigurarea funcționării depline a limbii de stat, pentru a păstrarea, protejarea și dezvoltarea mediului cultural tradițional român, în vederea însușirii cuprinzătoare a limbii române, atât în ​​sistemul educațional, cât și în învățarea pe tot parcursul vieții.

Diversitatea etnică a Republicii Moldova este parte a istoriei și a culturii țării. S-a format o tradiție ca reprezentanții diferitor etnii să conviețuiască în cooperare și înțelegere. În ultimii ani, se conturează o atitudine favorabilă a minorităților naționale față de învățarea și utilizarea limbii române, iar reprezentanții minorităților etnice sunt interesați să se integreze într-o societate consolidată prin participarea la activități proactive din punct de vedere social.

Republica Moldova urmărește o politică a unei societăți coezive, al cărei obiectiv general este asigurarea dezvoltării unei societăți naționale, solidare, deschise și civic-active. Cunoașterea limbii de stat permite persoanelor ce aparțin minorităților naționale să participe activ la viața publică și să participe la procesele democratice. Republica Moldova promovează, în special, dialogul dintre tinerii aparținând minorităților naționale și tinerii vorbitori nativi, sporește sentimentul de apartenență la R. Moldova, promovează participarea tinerilor la formarea societății civile și identificarea moștenirii culturale.

În pofida efortului depus, societatea din Re­publica Moldova continuă a fi divizată pe direcţii etnice și ling­vistice. Criza identităţii, lipsa coeziunii sociale și identificarea în creștere cu multe grupe de identitate reprezintă una din cele mai grave provocări care împiedică dezvoltarea Republicii Moldova și nu permite poporului său să promoveze niște interese comune, cum ar fi dezvoltarea economică și constituirea unui stat funcţional care să fie receptiv faţă de cetăţeni. Prin urmare se conturează necesitatea de incluziune a grupurilor minoritare în diverse sfere ale vieții statului, astfel încât acestea să nu se simtă marginalizate.

Analiza problematizată a situației în sectorul educației lingvistice a scos în evidență șasemari provocări privind dezvoltarea acestui sector pe termen mediu și termen lung. În mare parte, aceste provocări sunt corelate cu dimensiunile sistemului de învățământ, care determină particularitățile demersului analitic în cadrul *Programului național privind învățarea limbii române de către minoritățile naționale, inclusiv populația adultă, pentru anii 2022-2025*. Acest demers analitic se va axa strict pe o abordare generalizatoare a problemelor din perspectiva ierarhizării acestora, stabilirii cauzelor și a consecințelor, identificării și formulării obiectivelor generale, specifice și a acțiunilor necesare pentru atingerea acestora.

**Dimensiunea politicii lingvistice în educație corelată cu atitudinea față de învățarea limbii oficiale a statului**

**Provocarea 1.** *Ralierea insuficientă a politicii lingvistice la cerințele pieței muncii față de nivelul de cunoaștere a limbii oficiale a statului; instituțiile de învățământ încă nu asigură pregătirea de specialiști în calificările relevante pentru nevoile socioeconomice ale Republicii Moldova*.

**Cauze:**

* Lipsa unui mecanism de punere în aplicare a modelelor de educație bilingvă/multilingvă în vederea dezvoltării competențelor bilingve, prevedere recunoscută și sprijinită prin art.10 din Codul educației;
* Insuficiența de reglementări relevante privind punerea în aplicare a Planului-cadru de educație bilingvă/multilingvă și modul în care școlile ar putea să planifice repartizarea limbilor de predare a disciplinelor de studiu (criterii de aprobare);
* Lipsa unui sistem de certificare a competențelor lingvistice ale profesorilor, care să poată preda conform metodologiei CLIL *(Content and Language Integrated Learning , cf. Marsh & Marsland 1999/Învățarea integrată a conținutului și limbii*), carese aplică pe larg în diferite ţări*.*
* Absența unor măsuri de sprijin al dezvoltării profesionale, de stimulare a practicilor inovatoare, de creștere a motivației de a promova modele educaționale bilingve sau multilingve propice contextelor socioeconomice;
* Statutul neobligatoriu de studiu al limbii române în învățământul preșcolar;
* Reglementarea insuficientă a raportului în utilizarea limbii oficiale și a altor limbi în spațiul public informațional.

**Consecințe:** Neglijareapoliticii lingvistice a statului în educație și atitudinea refractară față de învățarea limbii oficiale a statului va diminua succesul managementului lingvistic, precum și rolul limbii oficiale a statului în societate.

**2. Dimensiunea capitalului uman în sistemul de educație lingvistică**

**Provocarea 2:** *Insuficiența* *generalizată de cadre didactice calificate, bine pregătite (în special, din rândul absolvenților cu profil pedagogic) și scăderea motivației de a profesa în domeniul educației lingvistice.*

**Cauze:**

* Lipsă de cadre didactice și manageriale în filiera de educație lingvistică bilingvă;
* Lipsa unui sistem de formare a competențelor lingvistice de specialitate în limba română la profesorii care predau alte discipline școlare decât limba română;
* Ponderea redusă a cadrelor didactice tinere în raport cu cadrele didactice de vârstă pre-pensionară/ pensionară;
* Motivare limitată.

**Consecințe:** Calificarea insuficientă a profesorilor**,** nivelul scăzut de competențe didactico-lingvistice, motivația insuficientă și prestanța joasă a cadrelor didactice, care influențează direct performanța însușirii limbii române la toate nivelurile sistemului de învățământ (general, profesional-tehnic, superior, învățarea pe tot parcursul vieții) pot provoca o criză profundă în asigurarea unei educații lingvistice de calitate.

**3. Dimensiunea optimizării continue a conținutului învățămîntului în limba română**

**Provocarea 3*:*** *Corelația insuficientă între conținutul educației în limba română și cerințele sociale specifice față de nivelul de competență lingvistică.*

**Cauze:**

* Lipsa de date fiabile privind discrepanțele dintre conținutul învățământului și rezultatele finale ale studiilor; materia este predată doar pentru examen sau fără respectarea programelor de studii și a standardelor educaționale, fiind ignorată necesitatea dezvoltării de competențe;
* Inconsecvențe în Curriculum: Programul-cadru acordă prioritate lingvisticii textuale, înțelegerii limbii, vorbirii în public și scrierii, iar standardele educaționale se concentrează pe înțelegerea și dezvoltarea adecvată a textelor. În același timp, programa de examen formulează una dintre cerințe: să se creeze texte de volumul și genul indicat, să se înțeleagă etapele procesului de scriere și să se folosească aceste cunoștințe în scris;
* Inexistența unui mecanism de evaluare a calității mijloacelor didactice auxiliare (caiete de exerciții, seturi de exerciții sau sarcini, manuale etc.);
* Insuficiența de instrumente/materiale pentru dezvoltarea limbii vorbite (suporturi didactice audio cu opere sau fragmente literare, folclorice și dialectale pentru stiluri diferite de limbaj);
* Cunoștințe slabe privind programele eficiente de educație bilingvă.

**Consecințe:** Programele de studii actuale, fiind foarte încărcate, nu au un impact profund, ci unul superficial asupra rezultatelor învățării. Curriculumul este prea amplu și prea complex pentru ca să se raporteze la vârsta și interesele elevului. Deci există o disproporție între cerințe și materia de studiu propusă. În consecință, apar tot mai multe reacții de respingere: elevii nu mai citesc cărți, nu mai vor să studieze literatura. Lucrările de examen de maturitate arată că din ce în ce mai puțini elevi sunt capabili să descifreze subiectul unui text, ideea principală. Elevii nu mai sunt în stare să analizeze un text.

**4. Dimensiunea dezvoltării limbii române în mediul digital și progresul în tehnologiile lingvistice**

**Provocarea 4*:*** *Lipsa unui document strategic de politici lingvistice de stat care să prevadă direcțiile de activitate, sarcinile și măsurile necesare pentru păstrarea identității lingvistice și culturale într-un mediu digital multilingv, ca o condiție-cheie pentru dezvoltarea unei societăți democratice, informaționale și a cunoașterii.*

**Cauze:**

* Lipsa unui sistem de informare privind resursele lingvistice digitale deschise, fiabile, de înaltă calitate, reutilizabile și alte seturi de date lingvistice digitale;
* Nivelul redus de asiguare cu versiunile electronice ale manualelor și materialelor didactice însoțitoare;
* Insuficiența unor programe de învățare la distanță în limba română pentru studenți cu un grad de motivație și pregătire diferită, adică pentru grupuri de interese diferite (cetățeni care locuiesc în străinătate, străini și copiii lor și toți cei care doresc să-și îmbunătățească cunoștințele și abilitățile lingvistice).

**Consecințe:** Asigurarea insuficientă a funcționalității limbii române în mediul digital; nivelul scăzut de competență al specialiștilor din domeniul tehnologiilor lingvistice și lingvisticii computaționale; la lecțiile de limbă nu sunt folosite oportunitățile oferite de tehnologia informației; se acordă prea puțină atenție limbajului tehnologiei informației standardizate.

**5. Dimensiunea educației nonformale a elevilor, tinerilor și a adulților**

**Provocarea 5:** *Insuficiența, ineficiența și calitatea joasă a învățării și educației adulților, integrarea redusă a educației nonformale și informale în educația formală.*

**Cauze:**

* Lipsa unui curriculum la limba română pentru adulții care învață limba oficială a statului;
* Inexistența unui mecanism clar de reglementare a funcționalității limbii române în relațiile de muncă; studii insuficiente care să dezvăluie starea limbii utilizate în spațiul public, precum și nevoile și interesele cetățenilor;
* Lipsa unui serviciu de consiliere lingvistică pentru publicul larg; promovarea insuficientă a învățării limbii române la distanță de către comunitățile din diasporă;
* Posibilități reduse de învățare a limbii oficiale a statului de către persoanele defavorizate.

**Consecințe:** Motivația scăzută a adulților pentru formarea continuă profesională și generală; diminuarea profesionalismului, dar și a culturii generale a unui grup mare de adulți, soldate cu efecte asupra calității și performanțelor în domeniul educației lingvistice; disfuncționalitatea sistemului de educație nonformală a adulților.

**6. Dimensiunea participării civice și a conexiunii cu factorii educaționali**

**Provocarea 6:** *Dezvoltarea insuficientă a acțiunilor proactive în managementul lingvistic și comunicarea cu publicul.*

**Cauze:**

* Managementul educației lingvistice promovat insuficient;
* Mecanisme ineficiente de responsabilizare a societății privind calitatea educației multilingve;
* Programe reduse de cooperare cu partenerii educaționali atât la nivel național, cât și la cel internațional;
* Inexistența unei platforme de cooperare cu diaspora științifică pentru implementarea activităților comune de dezvoltare și extindere a oportunităților de cooperare pe dimensiunea educației lingvistice a comunității minorităților naționale.

***Consecințe:*** Statutul subminat al educației lingvistice în societate, nivelul scăzut de credibilitate; implicarea insuficientă a comunității; diminuarea calității educației și dezvoltării lingvistice a țării;

reticența școlilor față de implicarea părinților și a comunității în promovarea identității naționale.

*Programul național privind învățarea limbii române de către minoritățile naționale, inclusiv populația adultă, pentru anii 2022-2025* (în continuare – Program) este elaborat în conformitate cu următoarele documente: Strategia națională de dezvoltare **„**Moldova 2030”, Programul de guvernare „Moldova vremurilor bune”, Obiectivele Dezvoltării Durabile **„**Educația 2030”, Competențele-cheie pentru învățarea pe parcursul întregii vieți (Bruxelles, 2018), Codul educației (2014).

Elaborarea *Programului național privind învățarea limbii române de către minoritățile naționale*, inclusiv populația adultă, pentru anii 2022-2025, a fost determinată de un șir de factori:

1. Sub aspect economic, valoric, social și educațional se atestă:
* discrepanța între așteptările societății și calitatea educației lingvistice;
* discrepanța între politica lingvistică de stat, protecția și predarea limbii oficiale a statului și creșterea rolului limbii române în economia națională;
* discrepanța între modul cum percep individul și societatea limba ca o valoare națională;
* discrepanța între procesele de globalizare, internaționalizare, digitalizare a educației și prioritățile sistemului educațional din R. Moldova.
1. Multitudinea de factori intrinseci și extrinseci:

*Factorii intrinseci:*

* expirarea termenului de validitate a *Programului național pentru îmbunătățirea calității învățării limbii române în instituțiile de învățământ general cu instruire în limbile minorităților naționale (2016-2020);*
* valorificarea prevederilor analitice din Raportul de totalizare privind realizarea *Programului National pentru îmbunătățirea calității învățării limbii române în instituțiile de învățământ general cu instruire în limbile minorităților naționale (2016 – 2020);*
* necesitatea ralierii politicilor educaționale la politicile statului, reflectate în: *Strategia de consolidare a relațiilor interetnice în Republica Moldova pentru anii 2017-2027, Planul național de acțiuni, Programul de activitate al Guvernului Republicii Moldova, Planul de pregătire și răspuns la infecția cu Coronavirus COVID-19 în Republica Moldova,* precumși în alte documente de politici publice conexe pentru atingerea obiectivelor strategice de dezvoltare a educației lingvistice;
* necesitatea fundamentării și elaborării unor demersuri conceptuale, metodologice, manageriale și praxiologice de dezvoltare a sistemului de politici lingvistice de stat pe termen mediu și lung;
* necesitatea de a dezvolta un sistem de educație lingvistică sustenabilă pentru toate părțile interesate, fără deosebire de vârstă și profesie;
* necesitatea creării unui mecanism de asigurare a competitivității limbii române la cel mai înalt nivel sociolingvistic;
* necesitatea promovării patrimoniului cultural național ca un element definitoriu al identității naționale;
* necesitatea consolidării instituționale prin adoptarea unui cadru normativ, raliat la nevoile comunității.

*Factorii extrinseci:*

* necesitatea ralierii politicilor educaționale naționale la documentele și acordurile internaționale care vizează și R. Moldova, la documentele elaborate de ONU, Consiliul Europei, Uniunea Europeană, OECD și alte organisme internaționale, la Obiectivele de Dezvoltare Durabilă (ODD), la prevederile Acordului de Asociere cu Uniunea Europeană și Parteneriatul Global pentru Educație, la Cadrul European Comun de Referință pentru Limbi;
* necesitatea transferului și implementării în sistemul de educație lingvistică al Republicii Moldova a unor experiențe, inovații și bune practici internaționale.

La nivel conceptual, în procesul de elaborare a *Programului Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025*, vor fi respectate **principiile**:

* **principiul fundamentării bazate pe dovezi și al prioritizării** – direcțiile, obiectivele și acțiunile planificate, bazate pe analiza de date factuale, vor fi coerente cu prioritățile

Guvernului și disponibilitatea resurselor;

* **principiul predictibilității impactului** – în procesul de elaborare a *Programului Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025,* se va asigura analiza tuturor dimensiunilor importante de impact, iar acțiunile, deciziile și alocările bugetare, stabilite în cadrul bugetar, va contribui la implementarea obiectivelor strategice și obținerea rezultatelor asumate;
* **principiul REPORTULUI și al continuității** – *Programul Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025,* va acoperi întregul sistem educațional, toate nivelurile și tipurile de educație, asigurând conexiune și continuitate între ele;
* **principiul asigurării transparenţei, publicității şi accesibilității;** – în procesul de planificare, elaborare și evaluare a *Programului Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025*, se va asigura consultarea tuturor părților interesate și relevante – administrația publică centrală, autoritățile locale, organizațiile neguvernamentale, sectorul privat, asigurându-se, totodată, accesul acestora la informațiile relevante.

Conceptul *Programului Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025,* se va axa pe promovarea, dezvoltarea și extinderea utilizării limbii române în comunitățile minorităților naționale, prin implicarea mai multor actori și mai multor direcții, prin facilitarea participării tuturor grupurilor etnice la viața economică, politică, socială și culturală. Gradul de relevanță și ambiție va permite stimularea sentimentului de apartenență civică față de stat și de consolidare a societății.

La nivel metodologic, în procesul de elaborare a *Programului Naţional privind învăţarea limbii române de către minorităţile naţionale, inclusiv populaţia adultă, pentru anii 2022-2025,* se vor respecta:

* **principiul bazat pe date relevante și obiective** a sistemului de educație lingvistică și a oportunităților de dezvoltare a acestuia;
* **principiul abordării integrate și a responsabilității coezive** a mecanismelor de cooperare și colaborare între autoritățile și instituțiile cu competențe în domeniu, pentru a asigura un sprijin cuprinzător și coerent pentru partenerii naționali și internaționali în domeniul educației lingvistice;
* **principiul dezagregării** asupra direcțiilor strategice de dezvoltare a sistemului de competențe lingvistice între diferite grupuri sociale, etnice, culturale etc.;
* **principiul transparenței și accesibilității** acțiunilor pentru consolidarea și menținerea unui dialog intercultural în toate sectoarele relevante;
* **principiul clarității**  *Programului* va fi racordat la capacitatea financiară a autorităților responsabile de implementare.

**Scopul elaborării Programului**

**Scopul strategic** al *Programului național de învățare a limbii române de către minoritățile naționale, inclusiv populația adultă, pentru anii 2022-2025* este de a oferi oportunități reprezentanților minorităților naționale din Republica Moldova de a-și dezvolta, de la cea mai fragedă vârstă și pe tot parcursul vieții, competențe lingvistice necesare pentru a-și valorifica potențialul intelectual atât în domenii de interes personal, profesional, cât și social în vederea adaptării cât mai facile la imperativele timpului, în special, la cele ce țin de dezvoltarea durabilă. Programul va asigura continuitatea *Programului național pentru îmbunătățirea calității învățării limbii române în instituțiile de învățământ general cu instruire în limbile minorităților naționale (2016-2020)*, aprobat prin HG nr.904/2015.

**Scopul** *Programului național privind învățarea limbii române de către minoritățile naționale, inclusiv populația adultă, pentru anii 2022-2025:*  trasarea direcțiilor prioritare și a acțiunilor de soluționare a problemelor din sistemul educațional privind integrarea sociolingvistică multiaspectuală a minorităților naționale în viața social-activă a statului prin asigurarea, respectarea și garantarea drepturilor lor.

**Obiectivul general** al prezentului Program constă în realizarea unui scop tridimensional:

* asigurarea sustenabilității limbii române și utilizarea acesteia în toate domeniile de activitate ale societății,
* promovarea și dezvoltarea resurselor lingvistice digitalizate,
* sporirea responsabilității individuale pentru cunoașterea și utilizarea limbii oficiale a statului.

Limba oficială a statului este o resursă esențială pentru dezvoltarea comună a individului și a statului. Obiectivele politicii lingvistice de stat în contextul dezvoltării statului sunt legate de dezvoltarea și competitivitatea individului, asigurarea bunăstării și calității vieții cetățeanului, precum și de sustenabilitatea limbii și culturii naționale. Conform *Codului Educației*, art.11 pct.2, educația urmărește formarea competenței-cheie de comunicare în limba română.

Statul asigură protecția și dezvoltarea limbii române, sustenabilitatea și existența acesteia ca valoare națională.

**Beneficiari:**

* Reprezentanți ai minorităților naționale/etnice;
* Reprezentanți ai autorităților publice centrale și locale;
* Reprezentanți ai domeniului educațional și academic implicați în procesul de predare – învățare pentru minorități etnice;
* Organizațiile societății civile care reprezintă minoritățile naționale/etnice, alte organizații ale societății civile care monitorizează cazurile de instigare la ură interetnică și discriminare;
* Mass-media publică și privată implicată în reflectarea diversității etnice;
* Alți actori relevanți pentru promovarea diversității culturale, drepturilor omului, educației civice și prevenirii tensiunilor interetnice.

Sub aspect structural, *Programul național privind învățarea limbii române de către minoritățile naționale, inclusiv populația adultă, pentru anii 2022-2025* este conceput pe mai multe niveluri, în care sarcinile specifice sunt detaliate în cadrul activităților strategice care, la rândul lor, vor acoperi un set de activități la diferite niveluri. În legătură cu fiecare sarcină, se preconizează, de asemenea, a se indica instituțiile și funcționarii responsabili, termenele planificate și costurile estimate.

**Concordanța cu Strategia Națională de Dezvoltare (SND-2030)**

Strategia directoare de acțiune care constă în sporirea calității vieții cetățenilor Republicii Moldova, fără deosebire de vârstă, mediul de reședință, sex, etnie, dizabilitate, religie și alte diferențe, în care *niciun om nu trebuie lăsat în urmă*, reprezintă finalitatea concepută în *Strategia națională de dezvoltare ,,Moldova 2030”*, aprobată prin HG nr.377/2020.

Programul asigură coerență obiectivelor și țintelor setate în SND-2030 și contribuie la realizarea a trei obiective (nr. 4, 8 și 9) și anume: *garantarea educației de calitate pentru toți și promovarea oportunităților de învățare pe tot parcursul vieții; asigurarea unei guvernări eficiente și incluzive și a supremației legii; promovarea unei societăți pașnice, sigure și incluzive.* În acest sens, *Programul* propune concentrarea pe promovarea integrării sociale ca proces bi-/ și multidirecțional, în special prin promovarea implicării active a tuturor grupurilor etnice în toate domeniile relevante, cum ar fi educația, cultura și angajarea în câmpul muncii, în special în sectorul public, și prin consolidarea în ansamblu a contactelor interculturale în societate; nu numai prin îmbunătățirea abilităților lingvistice, dar și prin dezvoltarea politicilor de coeziune socială în toate sectoarele relevante.

**Concordanța cu Obiectivele de Dezvoltare Durabilă (ODD)**

În R. Moldova, demersul politic s-a orientat spre Obiectivele de Dezvoltare Durabilă (ODD) prin punerea în aplicare a Agendei de Dezvoltare Durabilă 2030. Obiectivele pun în evidență importanța ,,reducerii inegalităților în interiorul țărilor și dintre țări” și se întemeiază pe principiul nondiscriminării prin asumarea angajamentului de a colecta date detaliate separate, pentru a identifica subgrupurile populației care ar putea fi ,,lăsate în urmă”. Totodată, Programul aduce în prim- plan o abordare cuprinzătoare, în raport cu minoritățile naționale/etnice, în scopul respectării principiului ,,*a nu lăsa pe nimeni în urmă*”. Prin urmare, *Programul* vizează două Obiective de Dezvoltare Durabilă: ODD 4 și ODD 10:

**ODD 4 ,,Educație de calitate”**

Un prim demers strategic este accesul la educația de calitate, care este esențială pentru funcționarea adecvată a unei societăți durabile. ODD 4 ,,Educație de calitate” este axat pe asigurarea unei educații de înaltă calitate, incluzive și echitabile pentru toți și promovarea oportunităților de învățare pe întreg parcursul vieții. Acest demers are drept scop asigurarea ca toți oamenii, fără deosebire de sex, vârstă, rasă și *origine etnică*, precum și persoanele cu nevoi speciale, emigranții, persoanele indigene, copii și tineri, în special cei aflați în situații vulnerabile, să poată învăța pe tot parcursul vieții, pentru a-i ajuta să dobândească cunoștințele și abilitățile necesare, pentru a beneficia de oportunitățile de participare și integrare deplină în societate.

***Ținta 4.7.*** *,,Până în 2030, a se asigura ca toți elevii să dobândească cunoștințele și competențele necesare pentru promovarea dezvoltării durabile, inclusiv prin educația pentru dezvoltare durabilă și stilul de viață durabil, drepturile omului, egalitatea de gen, prin promovarea unei culturi a păcii și nonviolenței, prin cetățenia globală și aprecierea diversității culturale și a contribuției culturii la dezvoltarea durabilă”.*

Din perspectiva țintei 4.7, *Programul* va contribui la îmbunătățirea procesului de predare-învățare a limbii române pentru minoritățile naționale/etnice atât în instituțiile de învățământ general, cât și în cele pentru adulți. De asemenea, Programul va oferi instruiri persoanelor aparținând minorităților naționale, în special prin predarea limbii române, pentru crearea condițiilor necesare în vederea recrutării acestora la toate nivelurile administrației publice.

**ODD 10: „Reducerea inegalităților în interiorul țărilor și de la o țară la alta”**

 ***Ținta 10.2.*** *,,Până în 2030, abilitarea și promovarea incluziunii sociale, economice și politice a tuturor, indiferent de vârstă, sex, dizabilitate, rasă, etnie, origine, religie, statut economic sau de altă natură”.*

Minoritățile sunt parte integrantă a societății din R. Moldova. Programul încurajează participarea efectivă a persoanelor care aparțin minorităților naționale la viața publică, culturală, socială și economică, cu respectarea principiului egalității între femei și bărbați. Un alt aspect ține de comunicarea mai eficientă între autorități și societatea civilă, în special, segmentul reprezentat de minoritățile naționale/etnice. Totodată, *Programul* va promova păstrarea și dezvoltarea identității lingvistice, etnice și culturale a minorităților naționale.

***Ținta 10.3.****,,Asigurarea de oportunități egale și reducerea inegalității rezultatelor, inclusiv prin eliminarea legilor, politicilor și practicilor discriminatorii și promovarea legislației, politicilor și acțiunilor corespunzătoare în acest sens*.”

 Pentru a contribui la atingerea acestei ,,ținte”, *Programul* va promova implicarea activă a societății civile în sesizarea organelor competente despre cazurile de instigare la ură interetnică, discriminare și exprimare a intoleranței. Din punctul de vedere al cadrului legal, *Programul* va contribui la perfecționarea acestuia în contextul politicii de integrare, în special, cu privire la interzicerea instigării la ură. Elaborarea și aplicarea unor instrumente practice și eficiente de monitorizare şi raportare a stereotipurilor negative și instigării la ură în spațiul mediatic vor reprezenta elementele importante ale Programului.

**Concordanța cu cadrul bugetar pe termen mediu (CBTM)**

Din perspectiva finanțării, *Programul național privind învățarea limbii române de către minoritățile naționale, inclusiv populația adultă, pentru anii 2022-2025* este corelat cu cadrul bugetar pe termen mediu, estimându-se nevoile de finanțare pentru sectorul educațional, pe baza bugetului prevăzut, fiind propuse și sursele alternative de finanțare a sistemului de învățământ. Costul activităților preconizate este estimat în baza modelelor de simulare.

**Concordanța cu prioritățile Guvernului și documentele de planificare și de politici publice**

Prezentul document de politici transpune viziunea din *Programul de activitate al Guvernului ,,Moldova vremurilor bune”* în acțiuni de sporire a nivelului de cunoaștere a limbii române de către minoritățile etnice, de perfecționare a competențelor funcționarilor publici în lucrul cu comunitățile interetnice și de încurajare a comunicării dintre autorități și grupurile etnice minoritare, precum și de promovare a dialogului intercultural. De asemenea, *Planul de acțiuni al Guvernului pentru anii 2021-2022*, aprobat la 13 octombrie 2021, prevede dezvoltarea mecanismului de implementare a etapei a II-a a Strategiei *de consolidare a relațiilor interetnice în Republica Moldova pentru anii 2017- 2027*, aceasta fiind inclusă ca o acțiune separată în capitolul XXII *Relații Interetnice*.

**Perioada planificată pentru elaborarea documentului de politici publice**

Programul urmează a fi implementat timp de 4 ani, fiind însoțit de *Planul de acțiuni pentru implementarea acestuia pentru perioada 2022 - 2025*.

**Părțile implicate**

Programul este elaborat de către Ministerul Educației și Cercetării, în colaborare cu Cancelaria de Stat, Agenția Relații Interetnice, Biroul Relației cu Diaspora, Biroul Național de Statistică, reprezentanți ai societății civile, ai consiliului coordonator al organizațiilor etno-culturale, partenerii de dezvoltare etc.

Procesul de elaborare a Programului urmează a fi supus consultărilor ample şi implicării directe a reprezentanţilor societăţii civile, inclusiv a organizaţiilor minorităţilor naţionale, a organizaţiilor internaţionale, instituţiilor autorităţilor publice centrale şi locale, în special din localităţile dens populate de persoane ce aparțin minorităţilor naţionale. O atenţie specială se va acorda transparenţei, colaborării intersectoriale, principiilor de nondiscriminare şi de egalitate de gen. Astfel, vor fi organizate sesiuni de consultări, interviuri cu părțile interesate, ședințe cu grupul de lucru etc.